Papersnake/gushiwen huggingface dataset:
题居上人法华新院
陈陶（唐代）

浮名深般若，方寺设莲华。钟呗成僧国，湖山称法家。

一尘多宝塔，千佛大牛车。能诱泥犁客，超然识聚沙。
泛舟钱塘西湖 其五
黄裳（宋代）

俄起谷风斜撼竹，骤来时雨碎敲篷。回头已见烟云合，点检天边失数峰。
游洛阳宝盖寺赠长老道琼
史尧弼（宋代）

一念落人境，世路分崩奔。
车轮战黄埃，荏苒还自昏。
安知摩尼珠，岂处浊水浑。
今我虽纠缠，犹有故我存。
云山时独往，一笑清心魂。
旧闻宝盖峰，气压群山尊。
拂衣事幽讨，烟杉转山根。
道人素所懽，踊跃欣候门。
清眸夹明镜，眈眈老彪蹲。
招邀语密室，欢颊生春温。
往往到极则，寂历双忘言。
从今尘境空，冰销了无痕。
但觉江汉流，浩荡旋其源。
至道墨相喻，不许诸方论。
答查伊璜见赠
尹琦（明代）

江流不可复，珠海问津行。世路多奇险，君心自太平。

欲寻今古事，故作浪游情。笔墨随歌舞，笙歌乐盛名。
颂古三首 其三
释法忠（宋代）

二月春光景气浮，少年公子御街游。银床踞坐倾杯乐，三个孩童打马毬。
感昔
陆游（宋代）

常记东园按舞时，春风一架晚蔷薇。
尊前不展鸳鸯锦，只就残红作地衣。
友人楚孟德过余纵言及神仙余谓之无孟德谓之
司马光（宋代）

若士北游穷地角，还食蛤蜊卷龟壳。
庐歼凡骨不能飞，今朝九陔何处期。
和徐季功舒蕲道中二十首
王之道（宋代）

光风习习日晖晖，堕絮飞红积渐稀。
芍药酴醿看正好，一尊能共送春归。
小桃红·寄鉴湖诸友
张可久（元代）

一城秋雨豆花凉，闲倚平山望。不似年时鉴湖上，锦云香，采莲人语荷花荡。西风雁行，清溪渔唱，吹恨入沧浪。
某敬采民言成六韵为安抚阁老尚书寿伏幸过目
张栻（宋代）

前时劝君出东郊，父老欢呼望羽旄。
甘雨便随车马到，眼看沾足遍蓬蒿。
满庭芳 九日
万锦雯（清代）

坠叶敲窗，枯藤扫壁，西风吹老年华。自怜萍梗，岁岁客为家。

又是重阳节近，从何觅、桑苧煎茶。空回首，画溪云树，都被乱峰遮。

天涯。摇落恨，况逢多病，触绪堪嗟。任短衫尘湔，破帽欹斜。

镇日无人独坐，几辜负、绿醑黄花。疏棂外，淡烟残照，肠断欲栖鸦。
繁昌早发
陈造（宋代）

客行固廑身，留滞如捩翼。及兹祖礼竟，蓐食理帆席。

风停浪未祖，天曙月正白。版矶汇湍杀，荻港烟树碧。

杖策丁家洲，徙倚容少息。无酒问山店，忆鲈听村笛。

鸟乌啼松行，雁鸨下沙碛。回柁投曲澳，又寄糁潭夕。

情疏或易合，不作淮楚隔。累然槁项翁，软语慰行役。
敷文阁学士李仁甫挽词十绝
周必大（宋代）

父子才名震蜀都，家风人道似三苏。
不知岷岭英灵气，底向眉山特地殊。
婆罗门引（别杜叔高。叔高长於楚词）
辛弃疾（宋代）

落花时节，杜鹃声里送君归。未消文字湘累。只怕蛟龙云雨，后会涉难期。更何人念我，老大伤悲。

已而已而。算此意、只君知。记取岐亭买酒，云洞题诗。争如不见，才相见、便有别离时。千里月、两地相思。
和参寥明发见邻家花二首
陈师道（宋代）

短墙春色过邻家，行不逢人只见花。
新绿葱葱红蔌蔌，郤成妆面映青纱。
晓发邓城和德麟韵
李廌（宋代）

遥岑掣残电，炫转云筛碎。
长庚送晓色，澒洞初见地。
饥马恋枥鸣，呞牛系林睡。
横塘寸鱼跳，鱼跳石双翠。
敢嗟衣化尘，且喜风泛袂。
蚤怀功名心，经济岂无意。
老躯既肮脏，柔态渐斌媚。
棹舟江南去，白酒谋日醉。
丝蓴芼雪鲈，欲饱三尺喙。
半生客荆州，两渡北津水。
尚友有若人，获我心所契。
行李念淹留，感此秋蝉嘒。
扫除向来想，渔钓真得计。
寒翁已无心，得失无欣喟。
小饮春山
韩淲（宋代）

细雨初冬夜，溪山书院灯。闲来四五辈，留饮两三升。

久坐形神定，高谈意气增。我归眠蕙帐，谁信在家僧。
子长和诗并馈饮食再用泛清溪韵
王十朋（宋代）

秋浦天作秋，清溪风更清。三宿不忍去，山以齐为名。

天台李御史，倾盖即钟情。怜我峡中归，笑谈洗枯荣。

携壶上翠微，举首望赤城。相期老岩壑，便欲遗簪缨。

赠我十首诗，字字工且精。从今似杜老，对酒怀李生。

何当细论文，万户侯可轻。
送李谏议归荆州
钱起（唐代）

归舟同不系，纤草剩忘忧。禁掖曾通籍，江城旧列侯。

暮帆依夏口，春雨梦荆州。何日朝云陛，随君拜冕旒。
行住坐卧三十二颂
释印肃（宋代）

历劫尘沙积窦岩，十方诸佛共同参。
多宝闻经亲涌现，故非柏梓与松杉。
十三日诵水生挑菜渚烟湿落梅村之句成诗十首 其三
韩淲（宋代）

柱杖墙阴润，闲寻荠菜挑。不禁芳草外，初日下梅梢。
快阁脩篁古木图 其一
陈谟（明代）

老去张骞两鬓华，乘风曾记到天家。回看粉壁千年树，还是银潢八月槎。
正月二十四日到梅山二首 其一
陈著（宋代）

困来禁不住，一动亦悠然。家事青山外，春心白发前。

逢人相问岁，为客又开年。得醉梅花下，何妨就石眠。
锦山自杭来诗呈乡曲共举月集
卫宗武（宋代）

岁月易以迈，羲娥不停旋。
忆昔聚嬉戏，缟发今盈颠。
日往而月来，壮逝老至焉。
交情贵浃洽，良辰忍弃捐。
簪舄要时集，尊俎宜相先。
闻风益所无，议论攻其偏。
急难援心勇，友助劳斯宣。
里闾皆吾与，疾苦毋吝言。
惠利苟可及，念勿遗颠连。
杜门惟独善，此见恐未然。
良朋去七载，归锦荣山川。
盟鸥思海上，访鹤来云边。
胸中五千卷，笔下琳琅篇。
尤当会以文，雅好庶不愆。
真率月有集，旧典犹可沿。
洛社多尚齿，尚齿则未便。
何如倣修禊，少长无拘挛。
光风猎猎长，万象皆暄妍。
四时有佳致，陵谷纵变迁。
山颠或水际，竹下并花前。
高吟吐风月，逸气嘘云烟。
烦襟可洗除，芳景宜留连。
毋徒嗟百罹，一笑觞互传。
雪
李石（宋代）

羡他雪色一般同，点缀苍苍滓太空。
白比虾蟆终蚀月，轻如蝴蝶乱随风。
不容著迹无人处，漫借作光似我穷。
翠竹疏梅成佛地，未嫌冻立此山中。
赴集禧宫祈雪追忆从先皇驾幸泫然有感
欧阳修（宋代）

琳阙岧岧倚瑞烟，忆陪游豫入新年。云深晓日开宫殿，水阔春风飏管弦。

千骑清尘回辇路，万家明月放灯天。一朝人事凄凉改，惟有灵光独岿然。
杂画为刘仲脩题 其五
黎民表（明代）

长风送棹歌，得鱼满笭箵。若逢朝市人，道是江南景。
高宗皇帝挽词五首
宋孝宗（宋代）

梦断尧千岁，神游汉五陵。
洛京元在望，禹穴且相仍。
仗卫凄烟合，笳箫冻雨凝。
漫磨千丈石，未是颂中兴。
偈颂十八首
释师体（宋代）

童顶云衣野兴浓，清斋淡话有何穷。
春归檐幕千家雨，月满楼台一笛风。
别陈宗院
刘克庄（宋代）

送客频张酒，迎宾久倚辕。
何曾薄西邸，不忍□□□。
宦拙从渠巧，甥荣觉舅尊。
福唐遗父老，应看□□□。
偈颂一百零四首
释绍昙（宋代）

趁晴盖却屋，捉空种子麦。
安身立命即无忧，只须体究庭前柏。
坚守岁寒，青无变色，
唤作西业直指宗，瞎。
元夕咏冰灯
唐顺之（明代）

正怜火树斗春妍，忽见清辉映夜阑。
出海蛟珠犹带水，满堂罗袖欲生寒。
烛花不碍空中影，晕气疑从月里看。
为语东风暂相借，来宵还得尽余欢。
绿苔
许及之（宋代）

土衣圆绿孕，屐齿孔方留。莫扫钱留地，应嫌薏苡秋。
题赵与{左亻右炙火换言}贽卷
刘克庄（宋代）

身已明农老一丘，屡空何以答珍投。
新腔高处古乐府，警句当家小倚楼。
此笔生花尤组丽，彼风吹箨漫轻浮。
从前作者皆勤苦，萤雪功夫更讲求。
滑家桥逢坏舟者有感而作
刘跂（宋代）

桥倾若车翻，舟破如瓦解。二祸适相触，生此大狼狈。

齐生海边人，试吏今得代。乡闾恍在望，舟楫信所快。

颇知大道夷，不避小物碍。撑夫虎豹健，力出驰突外。

何其一跌伤，脱若葱与蒯。疾雷不及听，生理欻焉坏。

瓦飞昆阳战，鹤唳淝水败。身非吕梁叟，沈没岂不殆。

娇儿年十五，八岁又其妹。岂伊瞬息间，生死不相赖。

死者长已矣，生者心破碎。泣尽继以血，耳目坐盲聩。

哀哀天无情，皦日为昏愦。徐观水中意，波浪自澎湃。

我来独心恻，涕出增感慨。顷年岳阳下，忧患亦颠沛。

豗颓万死中，血肉偶俱在。今此沟浍狭，岂复江湖大。

咄汝岂不仁，曾独与祸会。冥冥倘有主，焚溺甚菹醢。

不然遭无辜，神理良汝绐。从今十手指，永是后车戒。

灵均苦谗舌，颍士厌沈瘵。良时不似昔，努力善自爱。

我亦乘小艇，兀兀信所届。搜求得馀尊，聊以劳疲惫。

虽微西江阔，勿厌升斗隘。歌阕从此辞，人生慎行迈。
眼儿媚·惨云愁雾罩江天
佚名（宋代）

惨云愁雾罩江天。呵手卷帘看。蒙茸柳絮，万千蝴蝶，飞过危栏。後庭一树瑶华缀，零乱暗香残。今番桂影，也应寒重，不放新弯。
物候
王润生（清代）

秋分斫早谷，寒露斫晚稻。寒露无青禾，霜降一齐倒。

小暑一声雷，四十五日到黄梅。小暑一条吼，拔下黄秧种赤豆。
闻同庚不幸有感
吴芾（宋代）

我生甲申岁，同岁知几人。
十中无一在，使我涕陨巾。
尝试屈指数，谁登要路津。
不过五六辈，踪迹半已陈。
其一最先达，进为国大臣。
宠荣无与比，近亦以讣闻。
顾我何为者，本是陇亩民。
持橐已过分，寿更近七旬。
独恨苦拘缚，归志不得申。
天复放我归，遂此自由身。
湖山堪寓目，风月足怡神。
有花我共醉，有鸟助我吟。
若不自娱乐，开口对芳辰。
却恐泉下客，笑我浪苦辛。
虽生亦何益，徒负百年春。
拱翠亭
陈师道（宋代）

千年茅竹蔽幽奇，一日堂成四海知。
便有文公来作记，尚须吾辈与题诗。
至人但有经行处，宝盖仍存朽老枝。
能事向来非促迫，经年安得便嫌迟。
韦居守晚岁常言退休之志因署其居曰大隐洞…因赠绝句
元稹（唐代）

谢公潜有东山意，已向朱门启洞门。

大隐犹疑恋朝市，不知名作罢归园。
鹤谣八首
白玉蟾（宋代）

鹤兮鹤兮瑶池兮，若有控以御兮，
杳不可诘兮。
冬日客怀
陈颢（元代）

江国冬来十日阴，闭门高卧拥寒衾。贫将乞米无颜帖，客久思家有越吟。

雪压荒桥行路断，山藏老树冻云深。百壶安得如渑酒，细与梅花说旧心。
春晴 其二
释道潜（宋代）

寒食东城隅，青杨夹驰道。高楼暖凤笙，绝曲闻缥缈。

晴日动鞦韆，飞烟拂瑶草。南邻与北里，良辰竞为好。

人生逆旅间，何必事枯槁。仰首笑春风，兹怀谁与造。
题彭泽后人吟楼
释斯植（宋代）

结屋在云端。悠然趣自安。
江山随望远，星月近人寒。
剑气当空正，诗情对酒宽。
往来庭畔叟，只作晋时看。
始生七章章八句上皇子嘉王生辰
陈傅良（宋代）

吾方贵吾生，相从多阽危。
岂伊天地公，而独及我私。
於焉识仁端，一物岂忍遗。
当思宇宙间，寿域咸熙熙。
水龙吟·不须更问旁人
刘克庄（宋代）

不须更问旁人，劝君自拂青铜照。幅巾短褐，有些野逸，有些村拗。两度呼来，也曾批敕，也曾还诏。笑先生此手，今堪何用，苔矶上、堪垂钓。白雪新腔高妙。把侬家、调疏称道。六韬未试，抑诗未作，如何归老。玉带金貂，星儿快活，天来烦恼。待自笺年甲，缴还官职，换山翁号。
颜蹠
欧阳修（宋代）

颜回饮瓢水，陋巷卧曲肱。盗蹠厌人肝，九州恣横行。

回仁而短命，蹠寿死免兵。愚夫仰天呼，祸福岂足凭。

蹠身一腐鼠，死朽化无形。万世尚遭戮，笔诛甚刀刑。

思其生所得，豺犬饱臭腥。颜子圣人徒，生知自诚明。

惟其生之乐，岂减蹠所荣。死也至今在，光辉如日星。

譬如埋金玉，不耗精与英。生死得失间，较量谁重轻。

善恶理如此，毋尤天不平。
宝祐二年皇子冠二十首 其十五
郊庙朝会歌辞（宋代）

席于宾阶，礼义以兴。受爵执爵，多福以膺。匪惟服加，德加愈升。

匪惟德加，寿加愈增。
送克俭克宽弟省觐南京 其三
程敏政（明代）

杨柳青青叶尚稀，赠行空有泪沾衣。他时何处添离恨，水国秋风一雁飞。
句
杨于陵（唐代）

云敛荆门近，江平岘首低。
次韵外舅杨崇庆以诗相招三首
魏了翁（宋代）

寄语荷郎且缓开，山中衣制要君裁。
不随褦襶势去，待学山阴乘兴来。
旅鼓浪屿口占
蔡佩香（清代）

孤悬海外拟瀛洲，绿水无痕万古流。捲浪腥风悲夜雨，挑灯醉月泛江舟。

洞天一碧群峰应，岛屿遥临四面收。大地茫茫成古迹，青山有约再来游。

连朝细雨挟潮飞，春色阑珊映四围。屋小草深连座绿，天空水白烂晴晖。

山川不老沧桑幻，风景依然人事非。今日登临何所感，一腔热血付炎煇。

劫后登楼此日初，无成往事半荒疏。更残花露穿窗湿，夜静诗心伴火虚。

烟雨半村山市小，风云一角海天舒。我来不作繁华梦，旅况无聊淡自如。
蝶恋花·和小琅玕山馆题横波小像
吴昌绶（清代）

嘶骑拖香寻旧曲。笑撚花枝，人在阑干角。歌扇舞裙春梦觉。

定情诗句丁娘索。

金粉南朝俄寂寞。柳外梅边，眷属团栾各。亦有飞花无系著。

秦楼真怨东风恶。
又寄王立之
黄庭坚（宋代）

南人羁旅不成归，梦绕南枝与北枝。
安得孤根连夜发，要当雪月并明时。
摊破浣纱溪·立春后三日
袁思古（五代）

三月春风料峭寒。伤春无语倚雕栏。春到人间花信早，待谁看。

我自天涯沦落后，潇湘归卧几曾安。回首不胜家国感，一长叹。
春秋战国门。再吟
周昙（唐代）

周室衰微不共匡，干戈终日互争强。

诸侯若解尊天子，列国何因次第亡。
留别常著
郎士元（唐代）

岁晏苍郊蓬转时，游人相见说归期。

宓君堂上能留客，明日还家应未迟。
沁园春 赠春谷清禅师
李道纯（元代）

智断坚刚，奋心决烈，便透玄关。把杀人手段，轻轾拈出，活人刀把，慢慢教看。一剑当空，万缘俱扫，方信道瞿昙即老聃。玄夙播，看春生寒谷，觌面慈颜。从他雪覆千山。那突兀孤峰青似蓝。况击竹拈花，都成骨董，扬眉瞬目，也是＊顸。劫处风光，日前荐取，擘破面皮方罢参。如何是，那祖师的意，合掌和南。
临江仙 其一
陈曾寿（清代）

修到南屏山下住，四时花雨迷濛。溪山幽绝梦谁同。

人间閒夕照，销得一雷峰。

极目寥天沉雁影，断魂凭證疏钟。淡云来往月朦胧。

藕花风不断，三界佛香中。
夜思
释文珦（宋代）

静坐四无邻，看山待明月。
池边暑气尽，竹上凉颸发。
伏翼打窗飞，孤萤随草没。
予心适有会，还就幽人说。
谢张安国相过一首
王阮（宋代）

元戎驱小队，来赴野人期。
山静传呼远，风轻游赏宜。
飞萝穿杖屨，芳草焕旌旗。
好借丝纶手，雕镌一小诗。
草庵歌
希迁（唐代）

吾结草庵无宝贝，饭了从容图睡快。成时初见茅草新，破后还将茅草盖。

住庵人，镇常在，不属中间与内外。人住处，我不住，世人爱处我不爱。

庵虽小，含法界，方丈老人相体解。上乘菩萨信无疑，中下闻之必生怪。

问此庵，坏不坏，坏与不坏主元在。不居南北与东西，基上坚牢以为最。

青松下，明窗内，玉殿朱楼未为对。纳帔幪头万事休，此时山僧都不会。

住此庵，休作解，谁誇铺席图人买。回光返照便归来，廓达灵根非向背。

遇祖师，亲训诲，结草为庵莫生退。百年抛却任纵横，摆手便行且无罪。

千种言，万般解，祇要交君长不解。欲识庵中不死人，岂离而今遮皮袋。
诗二十五首 其二 七月十八日夕云林右英夫人授诗
云林右英夫人（魏晋）

辔景落沧浪，腾跃青海津。绛烟乱太阳，羽盖倾九天。

云舆浮空洞，倏忽风波间。来寻冥中友，相携侍帝晨。

王子协明德，齐首招玉贤。下眄八阿宫，上寝希林颠。

漱此紫霞腴，方知途涂辛。佳人将安在，勤心乃得亲。
句
李肱（唐代）

水光先见月，露气早知秋。（见《万花谷》）。
湖中闲夜遣兴
朱庆馀（唐代）

钓艇同琴酒，良宵背水滨。风波不起处，星月尽随身。

浦迥湘烟卷，林香岳气春。谁知此中兴，宁羡五湖人。
红蕉
李洪（宋代）

旧馆彤云谁解赋，朱光绿润感遗芳。
词人自古伤流落，安得移根贡玉堂。
偶题五言绝句五首 其一
方回（元代）

不寐常攲枕，无言独倚楼。江淹犹匪恨，庾信始为愁。
送吴甥归秣陵
周紫芝（宋代）

人生良苦不自知，三折肱乃成良医。老夫年少不知此，请为甥良今言之。

平时颇喜诗有味，晚乃竟坐寒无衣。人言诗成本无用，小技止可持自怡。

一闻斯言寝不寐，尽欲弃去无孑遗。人皆见之唾不顾，汝乃掇拾归何为。

前年行都子访我，值我偶得南州麾。汝之老母我伯姊，何为弃养行相随。

极知饥寒子良苦，况乃窀穸归无期。翁今儿孙渐满屋，子六八女肩相差。

归囊羞涩止有此，世事乃尔真成痴。渭阳老将如病骥，肉瘦到骨那能肥。

枯萁成豆不足较，甥良幸有骅骝姿。

丈夫岂合长贫贱，慎勿琐细含酸悲。天寒霜劲路如掌，矫首一望秋风嘶。
梅
陆游（宋代）

若耶溪头春意悭，梅花独秀愁空山。
逢时决非桃李辈，得道自空冰雪颜。
僊去要令天下惜，折来聊伴放翁闲。
人中商略谁堪比，千载夷齐伯仲间。
和河南尹上清宫祈雪
毕仲游（宋代）

旌旄十里驻邙山，夜醮琳宫太古坛。宝殿降真方隐隐，大田弥古已漫漫。

抚封和气通为润，载路欢谣不避寒。琼苑玉楼扃大内，惟瞻银阙在云端。
游武夷作棹歌呈晦翁十首
辛弃疾（宋代）

玉女峰前一櫂歌，烟鬟雾髻动清波。
游人去后枫林夜，月满空山可奈何。
谢方彦德奉议惠罗文砚
郭祥正（宋代）

歙溪古源凿龙尾，一片寒冰莹无比。珍绨藏护知几年，赠我题无草堂里。

骊珠失色悲暗投，再拜置之枯木几。砚兮不似在君家，捧来自有纤纤指。
偶占
舒瞻（清代）

芳草青青送马啼，垂杨深处画楼西。流莺自惜春将去，衔住飞花不忍啼。
和王维三首
胡寅（宋代）

老矣鸡栖爱一廛，生涯随分不求全。
一杯那复思身后，三爵聊将补食前。
感兴
韩淲（宋代）

天时人事两相催，雨浥薰风上绿槐。忧乐易从忙里过，荣枯空自老边来。

寻枝带叶终无得，放浪随波岂有才。信道吾庐吾亦爱，溪山缭绕照崔嵬。
遣兴
陆游（宋代）

平生与俗马牛风，落魄人间亦未穷。
绿绮奏终香缕碧，乌丝书罢烛花红。
梦中吴蜀山川近，醉後周秦战伐空。
投老飘然君勿笑，也胜鱼鸟在池笼。
内家娇
刘弇（宋代）

绰约群芳里，阳和意，偏向一枝浓。南国骤惊，动人奇艳，未饶西洛，百本千丛。斩新弄，晓来无比格，半坼断肠红。三月洞天，又还疑是，赋情楚客，窥见墙东。

朱栏干、遍倚生愁，怕无计、奈雨禁风。别有瑞烟幕幕，时与遮笼。便纵使当日，文忠品第，赵昌模写，难更形容。应念故园桃李，羞怨春工。
鉴湖八景为周履常赋 其七 按鹤亭
凌云翰（元代）

本是青云物，依亭也是幽。鼓琴思魏野，相鹤记浮丘。

三叠俄成舞，千龄或可留。永怀曾听处，私月故山秋。
定光南安岩
郑弼（宋代）

石耸灵岩接太虚，百千年称定光居。
未知天上何方有，应是人间别地无。
次韵范守翠微风
洪适（宋代）

带郭长堤十里春，是中佳处外风尘。层层危磴浑依旧，一一高风已斩新。

领略江山初纵目，剪除荆棘不劳神。携壶一笑须投隙，官事何时可脱身。
次韵和酬
释契嵩（宋代）

襄阳习子不贪官，欲友幽人拟道安。冒雪履霜临岁杪，攀萝挽翠到云端。

初论浮世惭年老，久对清规苦夜寒。空感知音何以报，但誇山水富君看。
和唐应德红梅诗五首 其三
王立道（明代）

主人旧是谪仙家，常捲帘帷入绮霞。为问韩郎染根手，何如能染树头花。
晓探晴观梅
张镃（宋代）

天鸡催日界窗横，蹑屐看花兴便成。
正尔飞霞舒彩佩，尽渠宿雨结珠缨。
飘零未带溪边笛，缥缈如临海上城。
身世长吟谁会得，华祠梅市总逃名。
后七问 其五 问夜
成鹫（清代）

孤灯坐终夕，坐久灯力微。晓漏知多少，邻鸡闻庶几。

病躯慵下榻，花气促披衣。笑问儿童道，晨星稀未稀。
虞美人（三之三）
秦观（宋代）

行行信马横塘畔。烟水秋平岸。绿荷多少夕阳中。知为阿谁凝恨、背西风。

红妆艇子来何处。荡桨偷相顾。鸳鸯惊起不无愁。柳外一双飞去、却回头。
新年自唱自和 其一
戴复古（宋代）

圣朝开宝历，淳祐四年春。生自前丁亥，今逢两甲辰。

黄粱一梦觉，青镜二毛新。七十八岁叟，乾坤有几人。
次韵唐觐送姜应明谒新昌杜簿
苏辙（宋代）

夫子虽穷气浩然，轻蓑短笠傲江天。
薄游到处唯耽酒，归去无心苦问田。
泮上讲官殊不俗，山中老簿亦疑仙。
相従未足还辞去，欲向曹溪更问禅。
〈姜如晦方作岭外之行。
〉
侍从如京道经庐州见桂花
管讷（明代）

山路秋花若个栽，天香远迓马头来。中官折入君王手，不负西风一度开。
花朝州大夫李公集诸生于燕喜亭论学寻命童子歌鹿鸣赋二首 其二
莫与齐（明代）

春光刚半正花辰，拂幰啼莺夹路新。风物恍逢修禊日，衣冠犹愧食萍宾。

登龙盛事誇今会，下榻高情自昔人。如此豪游真忝窃，不妨沉醉坐车茵。
内子生日
项安世（宋代）

人间十八最风流，更占新年第一寿。
北梦南云春渐暖，星桥火树夜初收。
舅姑未老椿松固，儿女成行璧玉稠。
但得长年同饱饭，其他万事更何求。
立秋前荷溪
戴亨（清代）

书斋西数武，别有远尘天。芒履偶然到，沧洲久自专。

藤萝垂暮雨，桑柘起疏烟。景色新秋近，轻凉亦可怜。
送王节推夷仲秩满赴阙
喻良能（宋代）

胸中深蟠万卷馀，笔端倒倾蚁室珠。
掖垣政要舍人样，致主泽民推宿儒。
句 其二
吕大防（宋代）

岩晖万古照，泉漏六时飞。
食新有感
黎廷瑞（宋代）

尽道丰年好，停餐意惘然。
离离洛都黍，莽莽建州田。
丹徒谚
佚名（唐代）

生东吴，死丹徒。
留别子与子相明卿元美 其三
李攀龙（明代）

总为风尘去住难，黄金台上醉相看。翛然落日离歌起，忽尔燕山白雪寒。
阮郎归
洪适（宋代）

澄清阁下藕如船。扁舟曾采莲。向来辛苦叠青钱。而今知几年。

人去也，客凄然。酒泉添泪泉。一杯今夜且留连。断肠芳草边。
杂诗六首 其一
李若水（宋代）

风流李东山，磊落孔北海。身逐烟云飞，名与日月在。

彼哉世上儿，平生抱惭悔。虽云官爵高，当以羊豕待。
次韵李似之秋居杂咏十首 其七
李纲（宋代）

两曜真跳丸，百年如转轴。富贵能几何，飘若云过目。

惟有金仙书，可以静中读。冷暖初自知，运用要当熟。

仲尼贵毋我，老氏欲为腹。悟真奚必多，半偈亦云足。
端阳前二日度荨麻岭
施彦士（清代）

五月荨麻岭，轻裘晚尚凉。椒才铺地紫，麦待伏天黄。

数点犁云犊，千蹄曝石羊。深山消溽暑，人境即仙乡。
颂
詹荣（宋代）

木鱼原来无肚肠，声声唤我出镬汤。佛法原来无多子，王婆头上戴丁香。
木兰花·清琴再鼓求凰弄
贺铸（宋代）

清琴再鼓求凰弄，紫陌屡盘骄马鞚。远山眉样认心期，流水车音牵目送。
归来翠被和衣拥，醉解寒生钟鼓动。此欢只许梦相亲，每向梦中还说梦。
次韵宝印叔题壁二绝 其二
王十朋（宋代）

早已心潜不二门，犹将土苴与人论。未须只履西归去，且作人间老世尊。
三月三日宴王明府山亭（得郊字）
席元明（唐代）

日惟上巳，时亨有巢。中尊引桂，芳筵藉茅。书僮橐笔，

膳夫行炰。烟霏万雉，花明四郊。沼蘋白带，山花紫苞。

同人聚饮，千载神交。
南郊大礼庆成诗五首·右有事于南郊
苏颂（宋代）

惟皇继天，宅位三禩。
灵德及远，嘉生茂遂。
仲冬月良，一阳气至。
嘉将告成，礼严肆类。
自庙徂郊，万灵拱卫。
天收宿雰，日丽佳气。
月逾既望，再登午陛。
对越苍祗，配以太帝。
奠玉酌匏，升烟燎币。
志尽虔恭，备成熙事。
玉舆旋衡，欢声沸渭。
皇专乃诚，下蒙厥惠。
贼退双溪楼遣兴
李光（宋代）

朝来喜见妖氛静，坐觉山川胜气还。关塞罢征车马健，郊原得雨老龙闲。

黄绵惯拥茅檐日，白发羞陪玉笋班。好在故园兵火后，那无破屋两三间。
宿东山寺有谢公井存焉
汪藻（宋代）

谢公当日此徜徉，千载空馀一径荒。林壑久应无小草，石泉今即是甘棠。

江山似恨功名误，花竹犹含笑语香。投老西州知不反，可堪垂涕笛筝傍。
农家歌
陆游（宋代）

村东买牛犊，舍北作牛屋。
饭牛三更起，夜寐不敢熟。
茫茫陂水白，纤纤稻秧绿。
二月鸣搏黍，三月号布榖。
为农但力作，瘠卤变衍沃。
腰鎌卷黄云，踏碓舂白玉。
八月租税毕，社瓮醲如粥。
老稚相扶携，闾里迭追逐，坐令百世後，复睹可封俗。
君不见朱门玉食烹万羊，不如农家小甑吴粳香！
尹世立贻诗索余拙书倚韵有答 其一
李之世（明代）

春山和睡恰方浓，鸟印苍苔见字踪。欲写残经犹未了，觉来心手正双慵。
大学幡
石宝（明代）

博山炉小烟曲曲，汉鼎虽存已亏足。苍生但怨皇天痴，不信高亏好皮肉。

长乐宫中断袖起，相国府前人倒屣。关东王母正行筹，日下白虹空贯珥。

东朝将相无所倚，何事复令司隶死。谁能砥柱障颓波，不若弹冠伏都市。

孤幡扬扬生烈风，海内是非须有公。浮云蔽日不作回天功，正气自可凌苍穹。

老臣若肯存精忠，遮道一言羞杀翁。
题画兰
文徵明（明代）

手培兰蕙两三栽，日暖风微次第开。坐久不知香在室，推窗时有蝶飞来。
述怀
黄庚（元代）

柴门闲掩昼，云护竹窗深。茂草多生意，枯松见古心。

有书消白日，无术化黄金。客问生涯事，长年只苦吟。
猎罢夜饮示独孤生
陆游（宋代）

白袍如雪宝刀横，醉上银鞍身更轻。
帖草角鹰掀兔窟，凭风羽更作鸱鸣。
关河可使成南北？豪杰谁堪共死生。
欲疏万言投魏阙，灯前揽笔涕先倾。
弃妇词 其一
梁以壮（明代）

郎情若浮云，妾心似明月。明月有时亏，妾心无时缺。
磵上小饮
周文璞（宋代）

方坐爱蠲洁，俯窥为回萦。
汲汲雨露泽，悠悠江海情。
引之灌蔬圃，亦足发光晶。
陶然未须去，于焉潜我名。
蝶恋花·初拈霜纨生怅望
晏几道（宋代）

初拈霜纨生怅望。隔叶莺声，似学秦娥唱。午睡醒来慵一饷。双纹翠簟铺寒浪。雨罢苹风吹碧涨。脉脉荷花，泪脸红相向。斜贴绿云新月上。弯环正是愁眉样。
山居十首 其一
陈造（宋代）

山间有好事，时肯问何如。束送箸头薤，鲜分匙面鱼。

披襟偕我饱，揽发为君梳。一笑尘劳外，都无病可祛。
水龙吟（为陈坂种玉庄作·题据花庵词选补）
马子严（宋代）

买庄为贮梅花，玉妃一万森庭户。古来词客，比方不类，可怜毫户。谁扫尘凡，独超物表，神仙中取。

是昆丘标致，射山风骨，除此外、吾谁与。

九酝醍醐雪乳。和金盘、月边清露。寿阳骄騃，单于疏贱，不堪充数。弄玉排箫，许琼挥拍，兹从中兴以来绝妙词选卷六改，胎禽飞舞。待先生，披着羊裘鹤氅，作园林主。
送本府陆推府升南京员外
吴琏（明代）

秋月娟娟明，秋江湛湛清。北消明主渴，南起棘鸾鸣。

蔽芾千春树，扶摇万里程。自惭疏懒甚，殊未识韩荆。
玉阶怨
李白（唐代）

玉阶生白露，夜久侵罗袜。
却下水晶帘，玲珑望秋月。(水晶 一作 水精)
酬袁守方秋崖遗宝带桥诗以雇我老非题柱客
包恢（宋代）

月卿派天河，星桥叹谁可。
如彼行道人，病责涉在我。
虞童子七岁能诵书部使者闻诸朝既至京师会更制不果试其归也以二小诗送之 其二
韩驹（宋代）

不作西京童子郎，时人已自识黄香。还家更诵五千卷，十八重来诣太常。
正乐府十篇 其七 颂夷臣
皮日休（唐代）

夷师本学外，仍善唐文字。吾人本尚舍，何况夷臣事。

所以不学本，反为夷臣戏。所以尸禄人，反为夷臣忌。

吁嗟华风衰，何尝不由是。
次韵答陈正叔二首
王安石（宋代）

田宅荒凉去复来，诗书颜发两尘埃。
忘机自许鸥相狎，得祸谁期鹤见媒。
此道未行身有待，古人不见首空回。
何当水石他年住，更把韦编静处开。
买油
释印肃（宋代）

三百六十斤油，何须苦苦问他求。
心光廓彻灯何用，水草无心若画牛。
五味舌头无足日，煎熬煮炙几时休。
功辨斯成无点染，西江一口绝纤流。
吴越王
牛焘（清代）

亭长归故乡，三候歌乐章。人情重怀土，锦衣自项王。

临安钱具重，意气何扬扬。贩盐无赖子，起家自钱塘。

兵屯八百里，倒戈贼惊惶。功成守兹土，一剑凛寒霜。

玉带留盟府，名马赐骕骦。自以仲谋比，为命拜朱梁。

城名衣锦里，山作功臣坊。还乡歌三节，慨慷比高皇。

呜呼唐季多草窃，图谶何荒唐。东南尽割据，两京茂草黄。

汴渠啸鸼钌，六鹢助披猖。钱氏亦盗耳，据守固封疆。

潮头三千弩，何不射虎狼。昭谏悲陵谷，野鹤自高翔。

帝秦鲁连耻，霸越鸱夷亡。坐拥州四十，宫室移相望。

一朝怀桑梓，父老共彷徨。平生不逾洛，何自来归装。

无孛无欺徒虚语，鞭箠聚敛德何凉。梦魂惭愧凌烟阁，表忠区区姓谥扬。

徒为新朝守，多藏自厚亡。
巫山一段云·清旦朝金母
柳永（宋代）

清旦朝金母，斜阳醉玉龟。天风摇曳六铢衣。鹤背觉孤危。
贪看海蟾狂戏。不道九关齐闭。相将何处寄良宵。还去访三茅。
严相公宅牡丹
徐铉（宋代）

但是豪家重牡丹，争如丞相阁前看。凤楼日暖开偏早，

鸡树阴浓谢更难。数朵已应迷国艳，一枝何幸上尘冠。

不知更许凭栏否，烂熳春光未肯残。
上安州李长史书
李白（唐代）

白，嵚崎历落可笑人也。虽然，颇尝览千载，观百家，至于圣贤，相似厥众，则有若似于仲尼，纪信似于高祖，牢之似于无忌，宋玉似于屈原。而遥观君侯，窃疑魏洽，便欲趋就，临然举鞭，迟疑之间，未及回避。且理有疑误而成过，事有形似而类真，惟大雅含宏，方能恕之也。白少颇周慎，忝闻义方，入暗室而无欺，属昏行而不变。今小人履疑误形似之迹，君侯流恺悌矜恤之恩。戢秋霜之威，布冬日之爱，容有穆，怒颜不彰。虽将军息恨于长孙之前，此无惭德；司空受揖于元淑之际，彼示为贤。一言见冤，九死非谢。白孤剑谁托，悲歌自怜，迫于凄惶，席不暇暖。寄绝国而何仰？若浮云而无依，南徙莫从，北游失路；远客汝海，近还云阝城。昨遇故人，饮以狂药，一酌一笑，陶然乐酣。困河朔之清觞，饫中山之醇酎。属早日初眩，晨霾未收，乏离朱之明，昧王戎之视。青白其眼，瞢而前行，亦何异抗庄公之轮，怒螗螂之臂？御者趋召，明其是非，入门鞠躬，精魄飞散。昔徐邈缘醉而赏，魏王却以为贤；无盐因鬼而获，齐君待之逾厚。白妄人也，安能比之？上挂《国风》相鼠之讥，下怀《周易》履虎之惧。慜以固陋，礼而遣之，幸容甯越之辜，深荷三公之德。铭刻心骨，退思狂愆，五情冰炭，罔知所措。书愧于影，夜惭于魄，启处不遑，战无地。伏惟君侯明夺秋月，和均韶风，扫尘辞场，振发文雅。陆机作太康之杰士，未可比肩；曹植为建安之雄才，惟堪捧驾。天下豪俊，翕然趋风，白之不敏，窃慕馀论。何图叔夜潦倒，不切于事情；正平猖狂，自贻于耻辱！一忤容色，终身厚颜，敢昧负荆，请罪门下。傥免以训责，恤其愚蒙，如能伏剑结缨，谢君侯之德。敢以近所为《春游救苦寺》诗一首十韵、石岩寺诗一首八韵、《上杨都尉》诗一首三十韵，辞旨狂野，贵露下情，轻干视听，幸乞详览。
观明太祖马后遗像
江开（清代）

至正四年饥大蝗，独投黄觉依僧房。
曾脱袈裟作天子，寂寞御容仍上方。
摄山挺秀压江左，楼台金碧殊煇煌。
南都阿监避兵火，帝后图像虔收藏。
遁迹此间日供奉，石鼎往往焚御香。
奇哉灭国自阉宦，此乃忠义为逋亡。
我从山僧请像谒，心神肃如登庙堂。
僧指一幅曰太祖，帝者姿貌真非常。
龙颜河目照楝宇，炯如碧海升朝阳。
斑斑黑子炳额际，锐上丰下神轩昂。
分明奇骨直贯顶，洪钟想见声扬扬。
青笠短衣不敢拜，但见英风飒飒须眉飏。
赫若雷霆怒不息，非此不足平八荒。
布衣崛起一天下，西汉以本谁颉颃。
铁马丛中得圣女，始终内助缘糟糠。
仙容广润逊而顺，修眉直立柔能刚。
化家为国接正统，后有炎宋前汉唐。
赤帝子凭三尺剑，司晨有牝秽德彰。
太原起事乱宫掖，雀屏窃窕难赞襄。
黄袍真人亦诡谲，莺胶再续无短长。
惟兹内外合开创，双悬日月垂明光。
宫闱一代最清肃，女箴女诫多顶防。
龙种为鱼卒颠覆，万子万孙空惨伤。
我朝宽大泽其裔，东楼白马延余庆。
孝陵抔土置守卫，松耶柏耶何苍苍。
阴雨龙旂见钟阜，丰碑御札刊神场。
不然鼎革数百载，诸陵白露犹沧桑。
何况真容写尺幅，应作劫灰飞道旁。
王础尘载酒北郊招同诸子集白云庵即事成歌
陈恭尹（清代）

北风日夜来，萧萧满城铎。扶筇拥褐欲何之，我欲升高望南国。

千峰飞舞向朝台，白云小院叩复开。门前古木立千尺，竹阴埽地无尘埃。

溪水韸韸野田下，断续山桥度车马。半为斑白半少年，尽是平生素心者。

山亭布席大白浮，野花折取传觥筹。酒酣客起迭击鼓，鼓声悲壮惊林丘。

斯亭昔是名王垒，石阙遗碑勒胡字。四十年来骨已灰，行人尚洒三城泪。

何不令九牛倒曳掷泥沙，何不令牧儿一炬为平地。

天河尽挽洗山川，红日高飞走魑魅。为君击鼓击复催，一阳天地今将回。

愿进中山千日之酒杯，杞人之忧安在哉。
送曾云巢被召
罗茂良（宋代）

泰华山人上赤墀，上嗟安在见何迟。
老於尚父投竿日，少似辕生对策时。
怨鹤惊猿辞旧隐，鞭鸾笞凤总新知。
早陈经国平边策，归领云巢旧住持。
宿铜陵寺题壁
张耒（宋代）

僧房秋夜月明天，下马拥裘人悄然。
老僧何事亦晨起，清磬一声惊客眠。
寒食
张籍（唐代）

绿杨枝上五丝绳，枝弱春多欲不胜。
唯有一年寒食日，女郎相唤摆阶。
天柱山
王宗贤（宋代）

擎天一柱出群峰，时见真仙隐化中。
瑞应中都成福地，伯元主宰有神功。
宴清都
陈允平（宋代）

听彻南楼鼓。寒宵迥、玉壶冰漏迟度。重温锦幄，低护青毡，曲通朱户。巡檐细嚼寒梅，叹寂寞、孤山伴侣。更信有、铁石心肠，广平几度曾赋。

寒深试拥羊裘，松醪自酌，谁伴吟苦。摩挲醉眼，阑干笑拍，白鸥惊去。梁园胜赏重约，渐玉树、琼花处处。怕柳条、未觉春风，青青在否。
次韵答璧侍者五首
陈造（宋代）

为向诗翁致命回，定应禅老笑颜开。
盘餐要是随宜饱，{上四下各}具油葱市海苔。
写兰（二首）
景翩翩（明代）

道是深林种，还怜出谷香。
不因风力紧，何以度潇湘。
赠贡泰甫先生牙笏诗
李士瞻（元代）

象简霜凝重，苍髯雪色新。转输劳算用，报答费经纶。

扶病朝明主，临轩问老臣。此时江海上，人已厌风尘。
韬光庵
释智朋（宋代）

唐木犹存腹半空，苍崖苔是旧时封。
云随十乘归伊洛，月照年年湖上峰。
寄洪州杨太博
陈尧佐（宋代）

南昌为郡好，楼阁沈江湄。
地暖春生早，山寒日下迟。
讼庭唯鹤立，吟树独僧期。
安得通官政，烟霞共一司。
曾园见海棠
邹浩（宋代）

海棠簇簇弄繁英，随分相逢眼自青。一种风流似西蜀，何须心着展江亭。
李昭德为王弘义语
佚名（唐代）

昔闻苍鹰狱吏，今见白兔御史。
与曾退如过葡桃园话旧偶成 其二
袁宏道（明代）

古井已无完槛，石榴依旧烧枝。莫道故人如梦，梦中却有长时。
和胡仲方抚干白瑞香及黄橼韵
孙应时（宋代）

翠锦熏笼白玉花，几年庐阜饱烟霞。
定知姑射同肌骨，可必离骚借齿牙。
心事早陪三友约，国香今压五侯家。
主人对植无我费，胜乞卢仝七枕茶。
减字木兰花 其三
晏几道（宋代）

长杨辇路，绿满当年携手处。试逐春风，重到宫花花树中。

芳菲绕遍，今日不如前日健。酒罢凄凉，新恨犹添旧恨长。
野蔷薇
姜特立（宋代）

拟花无品格，在野有光辉。
香薄当初夏，阴浓蔽夕晖。
篱根堆素锦，树杪挂明玑。
万物生天地，时来无细微。
袁和叔父宣义挽词
史浩（宋代）

学子抠衣三鳣堂，芝兰郁郁苞芬香。古人用器列彝鼎，前辈遗编充栋梁。

事业未容传信史，功名端合付贤良。佳城他日祥光聚，知是几番焚赠黄。
谒金门
张枢（元代）

春梦性。人静玉闺平帖。睡起眉心端正帖。绰枝双杏叶。

重整金泥蹀躞。红皱石榴裙褶。款步花阴寻蛱蝶。玉纤和粉捻。
次韵周秀实寺丞七夕三首 其二
周紫芝（宋代）

夜深闲把玉东西，月下楼空画幕垂。人似天孙酒如玉，梦中犹忆少年时。
独坐吟
邵雍（宋代）

天告自丁宁，人多不肯听。
四时皆有景，万物岂无情。
祸福眼前事，是非身后名。
谁能事闲气，浪与世人争。
浣溪沙
苏轼（宋代）

野饮松下，设松黄汤，作此阕。

罗袜空飞洛浦尘。锦袍不见谪仙人。携壶藉草亦天真。

玉粉轻黄千岁药，雪花浮动万家春。醉归江路野梅新。
南乡子·山畔小池台
叶梦得（宋代）

癸卯，种梅于西岩，地瘦难立，石间无花。今岁十一月，辄先开数枝，喜之，为赋。

山畔小池台。曾记幽人著意栽。乱石参差春至晚，徘徊。素景冲寒却自开。
绝绝照琼瑰。孤负芳心巧翦裁。应恐练裙惊缟夜，残杯。且放疏枝待我来。
牡丹
程敦厚（宋代）

芳丛列翠幰，新苞吐香麝。
满地方争妍，何花肯相下。
牡丹持晚节，群芳甘共亚。
次韵宋芸子同年
缪祐孙（清代）

我今止酒蠲酒逋，我今寄慨黄公垆。剧疾更生庆此日，还从诸子狂讴呼。

伊谁持节浮西海，开谕威信今相如。壮夫之志在万里，快哉饯饮频催酤。

博望定远何足数，敦槃旁取弓彤卢。一帆直度师子国，炎蒸红海鶱阳乌。

俄顷冰霜齿牙绕，长筵左右侏𠌯徒。閒操修史如椽笔，翩翩书记腾七苏。

默觇彼国情势颇，要有囊括四海图。纵横术嗤苏、张粗，欧、亚将使通风衢。

三岛神仙云中下，尽化瞿瞿而狙狙。圣人能虑不能至，兹乃履坦无踟躇。

昔吾远游徒自放，敷张伟议惟君须。触念遂逾亚丁岛，袖中讵止钱塘湖。

劝君勤读旁行书，胜斩郅支及温禺。昆崙金玉幸勿羡，计臣之计终疑疏。
西江月（十之五）
夏元鼎（宋代）

不死谷神妙道，杳冥中有还丹。坤牛乾马运无边。却是修行真汉。

脱去名缰利锁，金童玉女传言。工夫片饷彻玄关。水火从教法炼。
清平乐·青松偃蹇
刘因（元代）

青松偃蹇。不受春风管。松下幽人心自远。惊怪人间日短。微茫人海蓬莱。千年一度春来。争信门前桃李，年年花落花开。
过梁山泊
韩琦（宋代）

巨泽渺无际，斋船度日撑。渔人骇铙吹，水鸟背旗旌。

蒲密遮如港，山遥势似彭。不知莲芰里，白昼苦蚊虻。
咏薛氏二烈女
蒋莼（清代）

矢志全贞孝，怜他姊妹花。九原慈傍母，万里惨呼爷。

濒死心如铁，遗容髻尚髽。他年采风者，记取是侬家。
瑶台聚八仙　同人湖上赏荷座客有谈秦淮风景者感赋
薛时雨（清代）

绕郭红芳。谁比似、西湖六月风光。水天无暑，柔橹荡处悠扬。

三光浮岚笼竹树，六桥软涨狎鸳鸯。尽徜徉。绿荷四面，人在中央。

秦淮那便让此，有山温水腻，粉艳脂香。十里珠帘，而今一片沧桑。

少年游迹寄处，猛回首，烟云劫一场。休惆怅，趁花间酒熟，沉醉鸥乡。
上巳
李若水（宋代）

小桃脱萼柳梢柔，春色无边破客愁。
好与永和修故事，一时人物尽风流。
九日归自南山
方回（元代）

山寒小雨晴，落叶献秋声。
酒可诸僧共，诗须此老评。
钩帘修竹净，辟户远江横。
相送依依意，丹青画不成。
暮春对花
崔橹（唐代）

病香无力被风欺，多在青苔少在枝。

马上行人莫回首，断君肠是欲残时。
和张峣秀才勉弟之什
文彦博（宋代）

棣萼联华继昔贤，素园游想已多年。方观薮凤翱千仞，将见床鸾上九天。

宽诏已闻求泛驾，盛时休忆赋归田。来春定中穿杨箭，好约抽毫玉陛前。
隋堤柳
李山甫（唐代）

曾傍龙舟拂翠华，至今凝恨倚天涯。但经春色还秋色，

不觉杨天是李天。背日古阴从北朽，逐波疏影向南斜。

年年只有晴风便，遥为雷塘送雪花。
贺岁
刘克庄（宋代）

遍行海角与天涯，烟阁云台不似家。
无肉并无子猷竹，失侯不失邵平瓜。
难藏白发惟菱照，晚悟朱荣若槿花。
惭愧孙曾来贺岁，劝翁椒酒各斟些。
偶诗五首
司空图（唐代）

闲韵虽高不衒才，偶抛猿鸟乍归来。

夕阳照个新红叶，似要题诗落砚台。

芙蓉骚客空留怨，芍药诗家只寄情。

谁似天才李山甫，牡丹属思亦纵横。

贤豪出处尽沉吟，白日高悬只照心。

一掬信陵坟上土，便如碣石累千金。

声貌由来固绝伦，今朝共许占残春。

当歌莫怪频垂泪，得地翻惭早失身。

中宵茶鼎沸时惊，正是寒窗竹雪明。

甘得寂寥能到老，一生心地亦应平。
再和十首
刘克庄（宋代）

千株绛雪照沧湾，应笑刘郎带老颜。
尚有少年情味在，戏搜绮语续花间。
乙亥九月九日纪事诗四首 其一
金朝觐（清代）

回首流光十五年，千金一刻总徒然。当时无故谁知乐，弥月多菑更可怜。

今日乍醒前日梦，他生难必此生缘。啿嗟不幸遭阳九，惊雁离群叫暮天。
次韵学士重阳雪中见招不赴前后十六首
洪皓（宋代）

胸中耿耿向谁陈，舌在形羸强集神。
佩印已惭苏季子，埋名谁志李无宾。
乞粮傥死呼庚癸，贵格何须足乙辛。
祗恐数穷为鬼录，扁舟阻泛五湖春。
望秦川歌
周麟之（宋代）

渔阳千帜扫空来，满目妖氛斗不开。
为问玉京何日复，伤心黄屋几时回。
云居庵
王钝（明代）

三茅观右辟禅居，脩竹长松画不如。佛阁倚天尘世少，僧窗留月镜台虚。

淡烟翠霭无还有，苍狗浮云捲复舒。却笑无心来出岫，为寻真境藉肩舆。
偈颂十六首
释如净（宋代）

灵灵而时时昧，不得月随流水。
历历而处处混，不得雨逐行云。
鹧鸪天 昨日立秋，今日星期，明日七夕
吴湖帆（清代）

小阁疏帘漫卷舒。神仙伴侣有何殊。银河鹊渡秋宵乍，钿盒金何私语初。

花绰约，影扶苏。柳眉相对月梳梳。赢来多少风流梦，消受星期贴体酥。
长相思·山驿
万俟咏（宋代）

短长亭，古今情。楼外凉蟾一晕生，雨馀秋更清。
暮云平，暮山横。几叶秋声和雁声，行人不要听。
寿太师益公 其四
洪适（宋代）

淮北淮南应战场，只今春草饱牛羊。时平不假金汤固，淮水汤汤一苇航。
费伦同七十少同砚席者也
王鏊（明代）

少小相随同队鱼，年来白发映乡闾。追思往事都如梦，閒看浮生好是虚。

某水某丘游钓处，一觞一咏笑谈馀。与君再结丹丘伴，还见蟠桃结子初。
待月
方氏（明代）

迟月淡笼烟，期人较可怜。
荷风疏雨后，萤火乱星前。
乌鹊残生影，梧桐隐半弦。
因之默坐久，花上月娟娟。
题金相寺三首
苏坚（宋代）

隐约开晹谷，坐看云气升。
地神归献秀，一色露山棱。
挽韩母李氏
刘克庄（宋代）

持家霜满鬓，誓口铁为心。
兄戴万钟禄，黔娄一布衾。
嘉宾怀截发，孤女感抽簪。
遗庆观贤子，交游属望深。
蜀中寓怀
李山甫（唐代）

千里烟霞锦水头，五丁开得也风流。春装宝阙重重树，

日照仙风万万楼。蛙似公孙虽不守，龙如诸葛亦须休。

此中无限英雄鬼，应对江山各自羞。
次韵明仲游北岩
刘子翚（宋代）

云岩藏胜绝，何路不潜通。
信步迷时远，冥心乐处同。
乱松风索索，悬瀑雨蒙蒙。
陶谢多清兴，招邀有远公。
水帘洞
留筠（宋代）

九天飞坠水晶垂，不著人间一点埃。六月惊蜚霜色皎，四时长点雨声来。

春晴野燕飞难入，月冷山风吹不开。我欲倚藤看空翠，凭谁挂向白云堆。
拟水西寺东峰亭九咏·寒溪草
梅尧臣（宋代）

青青色堪染，欲辨不知名。
根阴托乳鱼，水底抽新萌。
康乐池上咏，独与春梦成。
摸鱼儿·同遗山赋雁丘
杨果（元代）

怅年年、雁飞汾水，秋风依旧兰渚。网罗惊破双栖梦，孤影乱翻波素。还碎羽，算古往今来，只有相思苦。朝朝暮暮。想塞北风沙，江南烟月，争忍自来去。
埋恨处，依约并门旧路。一丘寂寞寒雨。世间多少风流事，天也有心相妒。休说与，还却怕、有情多被无情误。一杯会举。待细读悲歌，满倾清泪，为尔酹黄土。
故燕城
李黼平（清代）

云物萧条天宇清，杖藜来访故燕城。良乡极目真寥廓，上谷当年屡战争。

马骨且求招乐毅，乌头难化遣荆卿。下都池馆修连日，说与游人恨未平。
挽龚汀州二首
刘克庄（宋代）

早日曾庐墓，中年懒建牙。
的无金遗子，仅有笏传家。
穷巷观时事，丛祠阅岁华。
天乎清白吏，名位止斯耶。
野田行
李益（唐代）

日没出古城，野田何茫茫。寒狐啸青冢，鬼火烧白杨。

昔人未为泉下客，行到此中曾断肠。
题楚地山川图
刘崧（元代）

落日二妃浦，青天五老峰。莲华深郁郁，草色净溶溶。

去雁低寒树，归人带暝松。向来水西寺，欲往似闻钟。
辛未中春旦极热流汗暮而风雨如深秋
郑刚中（宋代）

起来流汗对朝曦，暮雨如秋意转迷。
信是岭南秋半景，不须榕叶乱莺啼。
九日
杜甫（唐代）

去年登高郪县北，今日重在涪江滨。
苦遭白发不相放，羞见黄花无数新。
世乱郁郁久为客，路难悠悠常傍人。
酒阑却忆十年事，肠断骊山清路尘。
门径
释善珍（宋代）

门径莓苔古意深，闭门懒复事参寻。
棋图静见孙吴法，樵唱真闻韶濩音。
米尽有方烹白石，丹灵无意化黄金。
花飞又是春将莫，小复风前拥鼻吟。
寄查多闻 其一
谢逸（宋代）

谁能货马即求船，分袂都门又一年。翳翳夏槐联骑语，萧萧秋雨对床眠。
巳老
吴则礼（宋代）

北湖居士端已老，后日悬知有老坏。
此生何足办庵粮，忽然老坏可复奈。
不如罢读瞿昙书，二时粥饭学予糊。
都无筋力堪井臼，睡起饱听鶬鹒呼。
报恩
姜特立（宋代）

报恩须烈士，拂意是忠臣。
君看倾邪辈，哨哨似妇人。
寄唐子华照磨二首 其一
朱晞颜（宋代）

春透江梅向暖枝，清香已许冻蜂知。遥思东阁无馀事，排遣东风正费诗。
送霍林还古冈兼讯霍童大兄
何吾驺（明代）

雾气隐花枝，送君江上时。竹深难护粉，柳弱不禁丝。

旧有池塘梦，归看春草辞。转怜求仲子，何日赋相思。
鹿耳春潮次前观察高公韵
张若霳（清代）

春媚潮偏怒，兼天截地来。望迷乌鬼渡，幻作白龙堆。

风劲千层立，门雄万古开。正疑缨失荡，旋起复旋回。
纪程十绝 其四
张侃（宋代）

百漏船东竹似椽，一杯茗粥说痴禅。恰如二月乌㩜角，村北村南童稚颠。
句 其十四
张商英（宋代）

水味甘腴偏宜煮，茗非陆羽莫能辨。
和乐天秋凉闲卧
刘禹锡（唐代）

暑退人体轻，雨馀天色改。荷珠贯索断，竹粉残妆在。

高僧扫室请，逸客登楼待。槐柳渐萧疏，闲门少光彩。
何时
祝允明（明代）

曾是春楼有好期，幽欢曾遣别人知。
一团羞颤惟愁慢，万种妖娇不定疑。
玉穴精神迷肺腑，花房春味逗腰肢。
何年更作朝云梦，一日悬情十二时。
梦李白诵竹枝词三叠
黄庭坚（宋代）

竹竿坡面蛇倒退，摩围山腰胡孙愁。
杜鹃无血可续泪，何日金鸡赦九州。
壬寅春正四日晋郡小憩道中古庵信笔书此 其三
何士循（清代）

自我来太平，十日五巡乡。一到松门城，六夜宿箬簧。

凡再松三松，新河及新场。足迹遍东南，更涉大陈航。

乘风破海浪，百里犯重洋。兼松隘顽城，除夕食不遑。

鸣琴易鸣笳，谁云不下堂。每每督队出，有如事戎行。

前行列营哨，到处联团防。炮声雷訇匉，旗影风飞扬。

冒雨群如沐，犯雪冻欲僵。我劳民未安，中夜起徬徨。

且喜入新年，暂可息尘忙。行行复松郡，乃为迎送忙。
赴饮席家人供新衣
姜特立（宋代）

劝我著新衣，深辞老不宜。
如今百事懒，不比舞雩时。
苏幕遮
吴藻（清代）

曲栏干，深院宇。依旧春来，依旧春来去。一片残红无著处。

绿遍天涯，绿遍天涯树。

柳花飞，萍叶聚。梅子黄时，梅子黄时雨。小令翻香词太絮。

句句愁人，句句愁人语。
题衢州顺溪馆
曾从龙（宋代）

红照西沉暂解鞍，偶然假馆岂求安。
新丰独酌谁为侣，坐对窗前竹一竿。
次韵彦崇游三洞
许景衡（宋代）

两溪寻胜处，三洞得偕行。涧外云犹湿，山深谷应声。

留连看龙跃，来往计牛鸣。回首林间寺，疏钟报晚晴。
感物
陆游（宋代）

日落乌将数子归，风和雉挟两雌飞；不如村舍安孤寂，父子飘然两褐衣。
怀忠子
释德洪（宋代）

昏花委篝灯，夜雨集梧井。空房啮饥鼠，坏壁咽寒蚓。

有生独多艰，念极泪殷枕。亲朋势宜绝，丑恶讳闻听。

弃遗等苦李，零落如断梗。忠也新数面，义已到刎颈。

愿留广推挤，守护轻躯命。逐臭宁有理，嗜痂亦天性。

人情骨肉离，道义燕秦并。相逢百忧中，如热啜甘冷。

气清秋泼山，韵胜月夕镜。何时一丘壑，携子脱尘境。

风林作清啸，追步千峰顶。
贺天童心首座出世仗锡
释绍昙（宋代）

懒织蒲鞋罢养亲，入蟭暝眼鼓烟尘。
只将打发云门手，更与玲珑接一人。
朝中措
曹勋（宋代）

宝筝偏劝酒杯深。歌舞乍沈沈。秀指十三弦上，挑吟击玉锵金。

秀台锦面，轻移雁柱，低转新音。妙是不须银甲，向人说尽芳心。
寿李封翁
陈舜法（明代）

早从天阙拜恩纶，笑弄孙曾越七旬。东海盛名齐大老，西周馀庆诞真人。

一筇递历江山胜，双鬓还随日月新。欢羡少年今日酒，簪绅同戏锦堂春。
陶宣德逸老堂 其二
释道潜（宋代）

归来诗酒洽天机，骚客无烦咏式微。三径就荒松菊在，洗除蒿艾净秋晖。
满江红 赠史远公五十即用学士原韵
陈维崧（清代）

画苑词场，数侪辈、君才横出。论戈法、韭花虿尾，尽推遒密。

九殿争传鹦鹉赋，重瞳亲奖龙蛇笔。更岐王、含笑看挥完，绫千匹。

熬不熟，仙家漆。黏不住，天边日。叹篱还采菊，里仍呼栗。

醉斫月中一片桂，闲收雨后三峰术。尽清狂、舍此问成仙，无他术。
郡中玩月，寄江南李少尹虞部孟员外三首
羊士谔（唐代）

月满自高丘，江通无狭流。轩窗开到晓，风物坐含秋。

鹊警银河断，蛩悲翠幕幽。清光望不极，耿耿下西楼。

桂华临洛浦，如挹李膺仙。兹夕披云望，还吟掷地篇。

凤池分直夜，牛渚泛舟年。会是风流赏，惟君内史贤。

圆景旷佳宾，徘徊夜漏频。金波徒泛酒，瑶瑟已生尘。

露白移长簟，风清挂幅巾。西园旧才子，想见洛阳人。
予初谪岭南，过田氏水阁，东南一峰，丰下锐上，俚人谓之鸡笼山，予更名独秀峰。今复过之，戏留一绝
苏轼（宋代）

倚天巉绝玉浮图，肯与彭郎作小姑。独秀江南知有意，要三二别四三壶。
山中
方岳（宋代）

野烟啼鸟各忻然，一枕山篱又几年。
不可奈何天有命，久当已矣世无缘。
跨牛仰面自横笛，骑鹤缠腰那办钱。
芦苇秋声石桥月，只餐荷气亦成仙。
盘墅·送院独步
黄由（宋代）

才到松陵即是家，参天桧柏古槎牙。
杖藜终日频来往，不羡堤边呼筑沙。
送荣茂世
李处权（宋代）

戎马绝黄流，飞尘暗京畿。竟成王室祸，痛定不忍思。

衣冠半陷没，逃难皆散之。有如水衡君，将命弗顾危。

跃马赤手出，扼隘河之湄。中途被冲突，星夜西南驰。

回头望城阙，夐隔母与妻。半年无家书，欲言涕先挥。

微身亦曷爱，所忧国步隳。仓黄偶不死，定省陈苦辞。

汴水六七月，横泛被两堤。河渠忽中乾，漕挽功莫施。

不劾辄加罪，散秩总厥司。相次下维扬，庀职从六飞。

众人之所畏，远害夫何疑。春来仪真火，鼠辈轻王师。

伟哉马氏妹，贞节不可欺。终焉兵在颈，视死端如归。

何惭古烈妇，事与日月垂。君性根孝友，而不求人知。

方其闻孽初，对客神若痴。茹悲不敢哭，上念亲老悲。

岂惟识者悼，行路犹歔欷。兹畴魏楼功，叙君官甚卑。

几年始见录，孰为公是非。君怀有直气，不为宠辱移。

朝来又骇闻，白简停官资。索马亟往唁，我心有不怡。

君乃笑迎我，喜色见睫眉。曰此造物意，巧以从其私。

舟楫密已办，生具亦甚微。税驾不可必，苟全其庶几。

我贫君不厌，交契管鲍期。去意尚勇决，升斗不足縻。

春风鼓河水，立岸看解维。四郊鼙鼓声，问君此何时。
北山写怀
黎玉书（明代）

一从君别后，蒲草坐高幢。响梵钟敲梦，栖禅云到窗。

浓烟吞远岫，浅水接轻艭。月色裁眉叠，灯花吐眼双。

骚场分玉楮，曲部倒银缸。衣钵身閒住，旗枪舌战降。

城深迷故苑，岸曲泻奔泷。僧影看癯鹤，花关吠小尨。

吟中怀赤帜，句里话澄江。鸟篆镂苔璧，龙精触石矼。

竹枝翻旧曲，杨柳入新腔。几度寻幽侣，其如隔海邦。
葛岭
朱方蔼（清代）

言访神仙宅，攀藤石磴闲。泉声春雨涧，人影夕阳山。

丹灶久岑寂，白云空往还。劳劳尘土梦，愧我几时闲。
题洪和观静斋
五迈（宋代）

蛮触当战冲，蚌鹜据争境。
相持无了期，复命终归静。
人事告纷无，世态异炎冷。
远抱异俗观，照以清明景。
余生涉畏途，所至虞机机罕。
求富耻执鞭，图名成画饼。
道侣得洪师，唤我梦中醒。
师如辟尘犀，视观最清警。
葆粹息天倪，运斤优匠吨。
结茅规数椽，讨胜事幽屏。
楹槛疏以明，规抚肃而整。
书永篆飞烟，风来幡弄影，
开卷课黄庭，煮茶汲清井。
以静名其轩，会处心自省。
吾庐杂尘嚣，相望限一岭。
烦师缩地脉，得我便造请。
别来火云张，今见霜宇净。
寄诗当梅花，一笑师当领。
观赤石龙潭
丘葵（宋代）

豢扰久不氏，神物失所从。
碪岩石壁下，岂足为龙宫。
亦有万仞海，茫茫与天通。
谁言汝为智，出人人鬼中。
穷冬天地闭，风云末风逢。
泠泠一掬溜，於焉托孤踪。
二风诗。乱风诗五篇。至虐
元结（唐代）

（古有虐王，昏毒狂忍，无恶不及，故为《至虐》之诗

二章四韵十八句）

夫为君上兮，慈顺明恕，可以化人。忍行昏恣，

独乐其身；一徇所欲，万方悲哀。于斯而喜，当云何哉？

夫为君上兮，兢慎俭约，可以保身，忍行荒惑，虐暴于人；

前世失国，如王者多。于斯不寤，当如之何。
代悲哉行
鲍照（南北朝）

羇人感淑节。
缘感欲回辙。
我行讵几时。
华实骤舒结。
覩实情有悲。
瞻华意无悦。
览物怀同志。
如何复乖别。
翩翩翔禽罗。
关关鸣鸟列。
翔鸣尚俦偶。
所叹独乖绝。
九仙招鹤
邓如昌（明代）

楼对仙山九子峰，峰头仙鹤舞东风。羽衣独去餐瑶草，素翮飞来傍主公。

古洞云浮相掩映，丹台花发共葱茏。推床瞩望空尘世，鹤背飘飘路可通。
徐道士水墨屏四首
白玉蟾（宋代）

雁侧风前字，烟凝雨后情。
不知谁氏子，持钧立江城。
题史引之所藏长江六月图
顾清（明代）

长松泠泠生昼寒，高岩侧缀青琅玕。阳坡宛转行朱阑，青莎滑腻碧藓斑。

红桥直走淩惊湍，下接孤屿高㠝岏。隔江青山如伏羱，柴扉草堂相对安。

渔舟缥缈青林端，樵童牧叟时往还。群山忽断百里宽，青蒲绿藻萦微澜。

临江飞阁丛井干，江流石角随弯环。前山转深势未残，层崖复磴劳跻攀。

上方寂寞空禅关，平林演迤临江干。江回山尽路险艰，飞梁侧卧波潺潺。

江流自此入渺漫，遥山一抹天际看。东京画史真高閒，故将山水穷瑰观。

岷峨嘉陵远草殚，九华落星扬子湾。晴洲历历被芳兰，美人不来空浩叹。

疾风吹尘暗燕山，金星龙尾冰攒攒。燔熊炽豹光赫殷，为君炙兔扫冰纨。

君归终日山水间，肯忆羸马随朝班。
嘲元中丞（一作襄阳中堂赏花为宪与妓人戏语潮之）
段成式（唐代）

莺里花前选孟光，东山逋客酒初狂。

素娥毕竟难防备，烧得河车莫遣尝。
阳关词
陈刚中（宋代）

客舍休悲柳色新，东西南北一般春。
若知四海皆兄弟，何处相逢非故人。
偈颂十三首 其九
释智愚（宋代）

沩山若无后语，尽自包裹得去。其奈用处太过，以致栓索俱露。
仵落回路得家书是夕有归梦
薛季宣（宋代）

梦入江南路，依然识旧庐。家人话生计，儿子督程书。

缭绕俗缘在，缠绵习气馀。金鸡惊误我，安问未为疏。
偶成
丘葵（宋代）

风雨三间屋，乾坤一腐儒。
营生妻笑拙，学古客言迂。
坐久灯花落，吟成砚水枯。
方书俱遍览，无药可医愚。
郊庙歌辞。享太庙乐章。昭和
佚名（唐代）

道洽二仪交泰，时休四宇和平。

环珮肃于庭实，钟石扬乎颂声。
送詹伯尹丞泾邑
周紫芝（宋代）

西溪寒食柳花飞，正是琴高欲到时。薄禄仅酬三釜志，新篇莫负两松诗。

催科未办何妨拙，作吏能清不用知。高论平生期活国，一方疲瘵看君医。
陵阳送客
杜牧（唐代）

南楼送郢客，西郭望荆门。凫鹄下寒渚，牛羊归远村。

兰舟倚行棹，桂酒掩馀樽。重此一留宿，前汀烟月昏。
张氏池亭饮归
李龏（金朝）

金荷杯冷酒醺醺，重费残花一夜春。横玉声乾桃叶渡，断云空惹舞靴尘。
棕拂
郭印（宋代）

一色棕榈造，收成掌握中。
青蝇应退舍，白鸟敢争雄。
便作龟毛用，宁殊麈尾功。
世情分美丑，达者自圆通。
立春日焦留宿
蔡肇（宋代）

岁为兹山一再登，渡头飞阁独相凭。
云生江海交流处，人在松萝最上层。
残雪既能留野客，春风先与报山僧。
凭谁邀上东岩宿，更约花时命杖藤。
就许宰求云岫介和集
王迈（宋代）

昔者杜老夜听许十诗，为言风骚共推注。
如何汗青失其传，览杜集者为许惜。
我曾得介和之编，暗中惊喜拾拱璧。
泰岳之后虚人归，宗派元自一家出。
驰筒往返者谁欤，云岫先生诗巨擘。
文鸾彩凤迭应酬，呼撼翠梧彻金石。
血驹紫燕争追驰，容与蚁封中徐疾。
留卷把玩不忍归，痛快差类愈头檄。
应知至宝畴敢私，天下有目皆愿识。
刊之坚梓广流行，作我县斋大奇特。
诗名要与宇宙齐，岂比五台诗卷逸。
自从秋孟授锓工，跂予望之朝连夕。
寄李商老
吕本中（宋代）

渌涨西河可纵篙，春光无信费诗招。香烟缭绕重城静，月影攲斜半夜潮。

好鸟似闻昆弟语，垂杨初放女儿腰。无人与语当时事，兴尽江南大小乔。
苦竹城
华镇（宋代）

一叶扁舟激浪花，当时儿女亦惊嗟。归来苦竹城池就，始觉忘家是保家。
代简约诸同官探梅
戴炳（宋代）

信是抟沙放手开，渴心空想细论杯。等閒不见便逾月，如此相论能几回。

旧雨已孤重九菊，新诗宜探小春梅。骑驴索句真颜面，要向清溪洗出来。
鹧鸪天（癸酉吉阳用山谷韵）
胡铨（宋代）

梦绕松江属玉飞。秋风莼美更鲈肥。不因入海求诗句，万里投荒亦岂宜。

青箬笠，绿荷衣。斜风细雨也须归。崖州险似风波海，海里风波有定时。
春晚闲步门外
陆游（宋代）

病退扶行力尚微，悠然随意出荆扉。
蜂贪酿蜜争花去，燕喜分泥傍水飞。
午渴坼瓶尝煮酒，晴暄开笥换单衣。
踌躇已久归犹嬾，更向溪头坐钓矶。
望江中月影诗
萧绎（南北朝）

澄江涵皓月，水影若浮天。风来如可泛，流急不成圆。

秦钩断复接，和璧碎还联。裂纨依岸草，斜桂逐行船。

即此春江上，无俟百枝然。
和子由除夜元日省宿致斋三首
苏轼（宋代）

江淮流落岂关天，禁省相望亦偶然。
等是新年未相见，此身应偶不归田。
白发苍颜五十三，家人强遣试春衫。
朝回两袖天香满，头上银幡笑阿咸。
当年踏月走东风，偶看春闱锁醉翁。
白发门生几人在，却将新句调儿童。
癸酉九秋下浣菊宴赠诗十四首 其十四 结意
祝廷华（清代）

菊宴年年事，陶庐十度秋。故人叹寥落，今雨喜绸缪。

斟酒同欣赏，联吟互唱酬。此花称寿客，祝福愿添筹。
得巨鱼送叔祖
张镃（宋代）

桃花流水正关渠，雨后俄收紫鱠鱼。
岂是斋厨真欠此，小诗聊当腹中书。
赠源桂阁故侯 其二
何如璋（清代）

留髡送客日初斜，相约春游兴又赊。记取清明好时节，墨川东岸看樱花。
西江月
张孝祥（宋代）

盖未知其事，重为感叹，赋此

不识平原太守，向来水北山人。世间功业谩亏成。华发萧萧满镜。

幸有田园故里，聊分风月江城。西湖西畔晚波平。袖手时来照影。
伤心
晃冲之（宋代）

沙路朱轓想驭轩，伤心岁月似星奔。
平泉有墅空流水，绿野无星但绕垣。
九老画图传成盛事，四朝书史载殊恩。
如何圬者持镘过，已向比邻问子孙。
空灵山应田叟
常建（唐代）

湖南无村落，山舍多黄茆。淳朴如太古，其人居鸟巢。

牧童唱巴歌，野老亦献嘲。泊舟问溪口，言语皆哑咬。

土俗不尚农，岂暇论肥硗。莫徭射禽兽，浮客烹鱼鲛。

余亦罘罝人，获麋今尚苞。敬君中国来，愿以充其庖。

日入闻虎斗，空山满咆哮。怀人虽共安，异域终难交。

白水可洗心，采薇可为肴。曳策背落日，江风鸣梢梢。
点绛唇
晏几道（宋代）

明日征鞭，又将南陌垂杨折。自怜轻别，拚得音尘绝。
杏子枝怜，倚处阑干月。依前缺。去年时节。旧事无人说。
偈颂一百零一首 其九十八
释慧性（宋代）

观音菩萨将钱买糊饼，放下元来是个馒头。相席打令，看楼打楼，不风流处也风流。
城西赏梅用东坡韵
谢晋（明代）

昔年曾居云水村，暗香绕榻侵诗魂。吟边梦里长相忆，清思恍到罗浮昏。

今年移家近西郭，亦有一树开南园。寒枝良僵苍藓剥，冷艳落寞春风温。

几朝幽鸟唤人起，半窗疏影交晴暾。披衣起坐对觞咏，何必扣遍山家门。

旧游已去不复醒，高歌且醉花间尊。
园花盛开秬病不能观作诗谕之
张耒（宋代）

东风着花花披靡，花风吹人人欲醉。
老翁逢花如啜醨，强自挹酌终无味。
鬬红鬬绿态千万，长笑花工夸幻事。
若知空色无异观，世上何曾有桃李。
杂诗（四首）
史忠（明代）

痴老平生性癖疏，胸中尘垢半星无。
岁寒起坐烧银烛，写个江山雪霁图。
礼开山伏虎祖师塔
释子益（宋代）

羊肠知几折，行尽水村村。
扪壁穿云廾，攀萝过石门。
寻踪知虎在，红塔见师存。
他日重来地，松枝拂苏痕。
溪上闲居 其二
郭祥正（宋代）

爱此城南静，穷年守茅舍。无能聊自安，有智必趋诈。

红蕖笑池面，白鹭时时下。呼儿补疏篱，选吉得天赦。